Den 71-årige kvinde fra Thisted-egnen, som onsdag eftermiddag blev hastet til Aalborg Universitetshospital efter et sammenstød med en traktor, er stadig i livsfare. Det fortæller politiassistent Thorsten Dam Jespersen fra Lokalpolitiet i Thisted. - Vi kan ikke få andet at vide fra Aalborg Universitetshospital, end at kvinden stadig er livsfare. Så hendes tilstand er stadig kritisk. Men flere detaljer kender vi ikke, siger Thorsten Dam Jespersen. Kvinden var ilde tilredt, da en lægehelikopter onsdag lettede fra gården, hvor hun og hendes 60-årige mand havde været i gang med at muge ud i stalden. Under arbejdet havde manden fuldstændig overset sin hustru og var ved uheld kommet til at køre hende over med den traktor, han førte. Arbejdstilsynet blev tilkaldt, da politiet betegner det som en arbejdsulykke. - Men der bliver næppe rejst en straffesag mod manden. Det var vist et hændeligt uheld, siger Thorsten Dam Jespersen.

Referat:
Den 60-årige mand, der onsdag kørte sin kone over med en traktor, bliver næppe sigtet for en forbrydelse - politiet betegner det som en arbejdsulykke.